Távol látok két csillagot egymástól
Távol látok két csillagot egymástól,
Én is távol vagyok kedves babámtól.
De majd megiratom uti levelem,
Pecsétem a hűség ― megpecsételem.

Nincs már nekem többöm az isten földén,
Kis koromtul más kenyerét eszem én.
A faluban szolgalegény a nevem,
Világ előtt világos becsületem.

Apám, anyám régen a temetőben,
A testvérem koporsója középen.
Egy fejfára három nevet irattam,
Mind a hármat csak egyedül sirattam.

Tul megyek én a Tiszán, tul a Dunán,
Hív szeretőm s a jó szerencse után.
Kinek nincsen, csak egy hív szeretője,
Él az isten, gondoskodik felőle.
Népköltészet